*Statūtu grozījumi apstiprināti valdes sēdē*

*Olainē, 2025.gada 6.janvārī*

*Protokols Nr.1*

**Nodibinājuma “Olaines novada uzņēmējdarbības atbalsta centrs’’ statūti**

1.Nodibinājuma nosaukums

Nodibinājuma nosaukums ir “Nodibinājums “Olaines novada uzņēmējdarbības atbalsta centrs””. Nodibinājuma nosaukuma saīsinājums ir “ONUAC”.

2.Nodibinājuma mērķi

2.1.Nodibinājuma mērķi ir:

2.1.1. Veicināt uzņēmējdarbību, uzņēmējdarbības vides attīstību atbilstoši Olaines novada ilgtspējīgas attīstības stratēģijai 2013. – 2030.gadam un Olaines novada attīstības programmas līdz 2028.gadam rīcības plānam;

2.1.2. veicināt Olaines industriālās zonas attīstību, atbalstot novadā pieejamās zemes platību, infrastruktūru un citu resursu racionālu izmantošanu;

 2.1.3. veicināt Olaines novada uzņēmumu un novada starptautisko atpazīstamību;

2.1.4. veicināt sadarbību starp valsts, pašvaldības, nevalstiskajām organizācijām, uzņēmumiem un citām institūcijām Olaines novadā;

2.1.5. veicināt Olaines vidusskolu skolēnu mācību uzņēmumu un biznesa ideju kluba darbību;

2.1.6. atbalstīt Olaines novada iedzīvotāju uzņēmējdarbības garu un veicināt uzņēmējdarbības prasmes;

2.1.7. pilnveidot uzņēmējdarbības atbalsta pasākumus.

2.2. Mērķu sasniegšanai Nodibinājums veic šādus uzdevumus:

2.2.1. organizē, atbalsta un līdzdarbojas uzņēmējdarbību veicinošās aktivitātēs Olaines novadā;

2.2.2. veicina novada uzņēmumu starptautisko atpazīstamību un sniedz informatīvo u.c. veida atbalstu uzņēmējiem investīciju piesaistei;

2.2.3. izstrādā un sniedz biznesa inkubatora pakalpojumus Olaines novada uzņēmumiem;

2.2.4. veicina Eiropas Savienības fondu finanšu līdzekļu piesaisti novadā;

2.2.5. konsultē uzņēmējus par Eiropas Savienības fondu programmu pieejamību;

2.2.6. veicina novada uzņēmumu konkurētspēju, piedāvājot un informējot par pieejamiem profesionālās izglītības kvalifikācijas celšana pasākumiem un uzņēmējdarbības izglītības projektiem;

2.2.7. veicina Olaines novadā esošo izglītības iestāžu un novada uzņēmēju sadarbību jaunu ideju un inovatīvu produktu izstrādei un ražošanai;

2.2.8. veicina darba devēju sadarbību ar RTU Olaines Tehnoloģiju koledžu, izglītības un karjeras veidošanas pilnveidošanas jomā;

2.2.9. sniedz profesionālu atbalstu Olaines vidusskolu skolēnu mācību uzņēmumu un biznesa ideju kluba darbībai;

2.2.10. koordinē un piesaista finansiālos, materiālos, intelektuālos un cita veida resursus Nodibinājuma mērķu sasniegšanai;

2.2.11. citus uzdevumus, kas nepieciešami Nodibinājuma mērķu sasniegšanai.

3. Mantas nodošana nodibinājumam

3.1. Nodibinājuma dibinātāji un ziedotāji nodod Nodibinājumam naudas līdzekļus, iemaksājot tos Nodibinājuma kontā kredītiestādē;

3.2. Nodibinājuma dibinātāji un ziedotāji Nodibinājumam var nodot mantu;

3.3. Ja Nodibinājumam tiek nodotas nereģistrējamas kustamas lietas, par to tiek sastādīts pieņemšanas nodošanas akts;

3.4. Reģistrējamu kustamo lietu un nekustamo lietu nodošana tiek uzskatīta par notikušu ar ierakstu attiecīgajā reģistrā vai Zemesgrāmatā.

4. Nodibinājuma līdzekļu izmatošanas kārtība

4.1. Nodibinājuma līdzekļi tiek izmantoti tikai Nodibinājuma mērķu sasniegšanai;

4.2. Par Nodibinājuma līdzekļu izmantošanu lēmumus pieņem Nodibinājuma valde, pamatojoties uz Nodibinājuma budžetu;

4.3. Sava mērķa sasniegšanai Nodibinājumam ir tiesības saņemt ziedojumus un veikt saimniecisko darbību, kam nav peļņas gūšanas rakstura. Saimnieciskās darbības rezultātā iegūtie līdzekļi ir izmantojami statūtos noteiktā mērķa sasniegšanai;

4.4. Ja Nodibinājumam nodotās kustamās vai nekustamās lietas nav tieši izmantojamas Nodibinājuma mērķu sasniegšanai un Nodibinājuma administratīvajai darbībai, valde organizē šo lietu pārdošanu izsolē. Izsolē iegūtos līdzekļus Nodibinājums izmanto Nodibinājuma mērķu sasniegšanai. Izsolē nav tiesību piedalīties Nodibinājuma dibinātājiem, dalībniekiem, valdes locekļiem, kā arī to radiniekiem un svaiņiem, skaitot radniecību līdz otrajai pakāpei un svainību līdz pirmajai pakāpei.

5. Nodibinājuma darbības termiņš

5.1. Nodibinājums ir nodibināts uz nenoteiktu laiku.

6. Dibinātāji

6.1. Nodibinājuma dibinātāji (turpmāk – Dibinātāji) ir:

6.1.1. Olaines novada pašvaldība;

6.1.2. Olaines uzņēmēju biedrība.

6.2. Nodibinājuma Dibinātāju sapulce:

6.2.1. ieceļ un atceļ Nodibinājuma valdes locekļus un priekšsēdētāju;

6.2.2. ieceļ Nodibinājuma revidentu;

6.2.3. saskaņo Nodibinājuma gada pārskatu;

6.2.4. saskaņo Nodibinājuma budžetu;

6.2.5. nosaka Nodibinājuma valdes locekļu atlīdzību;

6.2.6. veic Nodibinājuma valdes darbības pārraudzību;

6.2.7. pēc Nodibinājuma valdes vai viena Dibinātāja pieprasījuma sniedz ieteikumus atbilstoši Nodibinājuma mērķiem un uzdevumiem.

6.3. Dibinātāju sapulcē Dibinātāju balsis sadalās šādi:

6.3.1. Olaines novada pašvaldībai ir 80% (astoņdesmit procenti) balsu;

6.3.2. Olaines uzņēmēju biedrībai ir 20% (divdesmit procenti) balsu.

6.4. Dibinātāju sapulces sasaukšana un lemttiesības:

6.4.1. Dibinātāju sapulci sasauc Nodibinājuma valde vai, ja to pieprasa vismaz viens dibinātājs. Dibinātāju sapulce ir jāsasauc 1 (viena) mēneša laikā no pieprasījuma saņemšanas dienas;

6.4.2. Dibinātāju sapulce tiek sasaukta, izsūtot Dibinātājiem rakstisku uzaicinājumu ne vēlāk kā 2 (divas) nedēļas pirms Dibinātāju sapulces norises datuma;

6.4.3. Dibinātāju sapulce ir lemttiesīga, ja tajā ir pārstāvētas ne mazāk kā 80% (astoņdesmit procentu) balsis;

6.4.4. Dibinātāju sapulce lēmumus pieņem ar vienkāršu balsu vairākumu;

6.4.5. Valdes locekļus un priekšsēdētāju izvēlas, ieceļ un atceļ Dibinātāju sapulce ar vienkāršu balsu vairākumu.

7. Valde

7.1. Nodibinājuma pārvaldes institūcija ir valde;

7.2. Valdes sastāvā ir 3 (trīs) locekļi;

7.3. Valdes locekļus ieceļ Dibinātāju sapulce un 3 (trīs) gadiem ar vienkāršu balsu vairākumu;

7.4. Dibinātāju sapulce var atsaukt valdes locekli pirms tā pilnvaru izbeigšanās termiņa tikai tad, ja tam ir svarīgs iemesls;

7.5. Nodibinājumu pārstāv valdes priekšsēdētājs atsevišķi, bet valdes loceklis kopā ar vienu valdes locekli;

7.6. Valde ir lemttiesīga, ja tās sēdē piedalās vismaz viens valdes loceklis un valdes priekšsēdētājs. Valde lēmumus pieņem ar vienkāršu balsu vairākumu;

7.7. Valdes locekļi par pienākumu pildīšanu var saņemt atlīdzību, ja tā nolemj Dibinātāju sapulce.

8. Revidents

8.1. Nodibinājuma finansiālās un saimnieciskās darbības kontroli veic revidents;

8.2. Revidents tiek iecelts uz 2 (diviem) gadiem;

8.3. Nodibinājuma revidents nevar būt Nodibinājuma valdes loceklis;

8.4. Revidenta funkcijas:

8.4.1. veic Nodibinājuma mantas un finanšu līdzekļu revīziju;

8.4.2. dod atzinumu par Nodibinājuma budžetu un gada pārskatu;

8.4.3. izvērtē Nodibinājuma grāmatvedības darbu;

8.4.4. sniedz ieteikumus par Nodibinājuma finanšu un saimnieciskās darbības uzlabošanu;

8.5. Revidents veic Nodibinājuma revīziju ne retāk kā reizi gadā.

9. Grozījumu izdarīšana statūtos

9.1. Grozījumus statūtos izdara Nodibinājuma valde;

9.2. Grozījumu izdarīšanai statūtos ir nepieciešama Dibinātāju sapulces piekrišana;

9.3. Grozījumus statūtos var izdarīt, ja tam ir svarīgs iemesls vai ja grozījumu izdarīšanas nepieciešamība ir pamatota ar to, ka mainījušies apstākļi, no kuriem izrietēja Nodibinājuma darbības mērķi;

10. Nodibinājuma likvidācijas un reorganizācijas kārtība;

10.1. Lēmumu par Nodibinājuma reorganizāciju vai likvidāciju pieņem valde;

10.2. Lēmumam par Nodibinājuma reorganizāciju vai likvidāciju ir nepieciešama Dibinātāju sapulces piekrišana;

10.3. Nodibinājuma likvidācijas gadījumā visa manta, kas paliek pāri pēc kreditoru prasījumu apmierināšanas, nododama vienai vai vairākām biedrībām vai nodibinājumiem, kuru mērķī ir radniecīgi Nodibinājuma mērķiem;

10.4. Jautājumu par to, kurai tieši biedrībai vai nodibinājumam ir nododami līdzekļi, izlemj valde.

Valdes priekšsēdētājs Aleksandrs Čmiļs

Valdes loceklis Uģis Rusmanis